पेचीदा हैं आईसीसी के नए नियम : धोनी  
धोनी ने कहा कि वनडे में दोनों टीमों की ओर से दो नई गेंद के इस्तेमाल के कारण रिवर्स स्विंग हासिल कर पाना मुश्किल होगा।
भारतीय कप्तान महेंद्र सिंह धोनी ने वनडे क्रिकेट में आईसीसी के नए नियमों को पेचीदा बताते हुए कहा कि दोनों टीमों की ओर से दो नई गेंद के इस्तेमाल के कारण रिवर्स स्विंग हासिल कर पाना मुश्किल होगा।  आईसीसी के नए नियमों के तहत दोनों ओर से दो नई गेंद इस्तेमाल में लाई जा सकती है, जबकि गेंदबाजी और बल्लेबाजी पावरप्ले 16वें से 40वें ओवर के बीच ही लिए जा सकेंगे।  उन्होंने कहा, हमने नए पावरप्ले के तहत कोई मैच नहीं खेले हैं। इसमें नई रणनीति की जरूरत होगी, क्योंकि अब पावरप्ले 16वें से 40वें ओवर के बीच ही लिए जा सकेंगे। धोनी ने कहा, पहले लक्ष्य का पीछा करते समय टीमें आखिरी पांच ओवर में बल्लेबाजी पावरप्ले लेना पसंद करती थीं, लेकिन अब हमें रणनीति में बदलाव करने होंगे। जब तक हम इसके आदी होंगे, इसके नतीजे अलग आने लगेंगे।  उन्होंने इस बात पर भी चिंता जताई कि रिवर्स स्विंग लेना मुश्किल होगा, क्योंकि दोनों गेंद अधिकतम 25 ओवर पुरानी ही होंगी। उन्होंने कहा, स्विंग मिलेगी, लेकिन उतनी रिवर्स स्विंग नहीं, जितनी उपमहाद्वीप में मिलती है। अब रिवर्स स्विंग भी आउटफील्ड के स्तर और गेंद के इस्तेमाल पर निर्भर करती है।